送參議林郎中
作者：喻良能
朝代：宋

paragraphs: 人孰不識面，相知貴知心。
唯我與夫子，傾蓋成斷金。
疇昔居京邑，庀職偶相臨。
肯紆鍾期聰，俯聽牙弦琴。
講說三百篇，一一蒙賞音。
朅來鍾山旁，休沐同搜吟。
聯鑣照湖側，携手天衣岑。
飛鳴互嚶嚶，和樂長愔愔。
無詩不屬和，有酒相與斟。
餉我破羌帖，佳妙同來禽。
復遺先聖像，摹寫自孔林。
二年如巨蛩，一旦辰與參。
襟期自茲遠，詩盟幾時尋。
願言蚤盍簪，無爲徒滯淫。